Þingræður haldnar á Alþingi Íslendinga

Frsm. (Gunnar Thoroddsen) : Herra forseti. Allshn. flytur brtt. við þetta frv., sem því miður er ekki komin úr prentun enn þá, en það er hægt og líklega rétt að leggja hana fram skriflega. Brtt. sú, sem allshn. hefur orðið ásátt um að flytja við þetta mál, er við 1. gr. frv., að aftan við gr. komi ný málsgr.: „Sveitarstjórn skal setja skrá um þá hveri og laugar, sem girða skal, og tilkynna eigendum.“ Það komu fram raddir um það hér, síðast þegar málið var til umr., að ekki væri nógu skýrt fram tekið í frv., hver ætti að hafa frumkvæðið í þessu efni, þó að allshn. þætti það koma nógu skýrt fram í frv., að sveitarstjórn ætti að hefjast handa um þetta og lögreglustjóri ætti að hafa eftirlit um þetta og annast framkvæmd, ef hún drægist um of. - Hv. 2. þm. N.-M. (PZ) var með brtt., sem hann lét n. í té, og er aðalefni hennar tekið upp með brtt. n. Hins vegar þótti n. ekki fært að ákveða, að þessu skyldi lokið svo snemma, að þetta yrði lagt fram á manntalsþingi nú í ár. Það er allt of skammur frestur.

Forseti BGJ : Mér hefur borizt skrifl. brtt., sem hv. þdm. hafa heyrt. Ég ber það undir hæstv. ráðh. og atkv. hv. dm., hvort leyfð skuli afbrigði fyrir henni.



Herra forseti. Brtt. sú, sem hér hefur verið lýst, er vafalaust til bóta á þessu frv. En ég vildi aðeins, að það kæmi fram í þessum umr., sem beinlínis er ekki tekið fram í frv. og ekki heldur í þessari brtt., sem hér liggur fyrir, að það er vitanlega sveitarstjórnin í þeim hreppi, sem hverir og laugar eru í á hverjum stað, sem á að skera hér úr, og ég vildi gjarnan, að hv. frsm. vildi staðfesta það, svo að það taki af allan vafa um það, að sveitarstjórnir færu ekki að skerast í málefni annarra sveitarstjórna um þessi atriði. Annað atriði er hér, sem ég vildi vekja athygli á, að í niðurlagi 1. gr. frv. segir svo, með leyfi hæstv. forseta: „Skal girðingin vera svo traust, að tilgangi þessum sé náð.“ Hins vegar er þess ekki getið, hvaða aðili á að skera úr um það, hvort girðing, sem upp er sett, sé svo traust, að þessum tiltekna tilgangi sé náð, sem í frv. getur. Ég held, að það væri miklu réttara að láta það koma skýrt fram í frv., hvaða aðili það á að vera, sem metur styrkleika þessara girðinga, sem hér um ræðir, hvort þær séu nógu traustar, því að við þekkjum það, að svo ákaflega erfitt sem það er að girða svo, að aldrei komi fyrir, að búpeningur, bæði sauðfé og stórgripir, komist í gegn, er þó sýnu erfiðara að girða þannig fyrir mannfólkið, að það geti ekki komizt yfir girðingar - það er mjög alþekkt fyrirbrigði. Þess vegna gæti það vel hent sig, að þrátt fyrir það að búið væri að girða á einhverjum stað, þá gætu slys viljað til, eftir sem áður, á mönnum. Skilst mér því, að réttara væri að ákveða í þessum l., hvaða aðili það á að vera, sem ákveður í hverju tilfelli, hvort girðing er svo traust, að þessum tilgangi verði náð, sem ná á með þessum l. Ég vil skjóta því til hv. n., hvort ekki er rétt að setja ákvæði um þetta í frv., því að það, sem hér er ákveðið, að sveitarstjórnir skeri úr um, er aðeins að ákveða, hvaða hverir og laugar teljast svo hættuleg, að setja þurfi girðingar þar í kring.

Frsm. (Gunnar Thoroddsen) : Herra forseti. Ég get samkv. ósk hv. þm. Borgf. tekið fram, að tilgangurinn er vitaskuld sá, að það sé sveitarstjórn, þar sem hverinn eða laugin er, sem framkvæmir þetta mat, og ég tel ekki þörf á að breyta frv. til þess að gera það skýrara. –Að því er það snertir, hver eigi að skera úr um það, hvort girðing, sem sett er eftir þessum l., ef frv. verður samþ., er nógu traust, þá vil ég álíta, að það sé lögreglustjóri, sem sker endanlega úr um það, hvort slík girðing er nógu traust, því að það segir svo í frv., með leyfi hæstv. forseta: „Sé slíkum girðingum eigi komið upp innan árs frá gildistöku laga þessara, skal lögreglustjóri láta setja þær upp á kostnað eigenda. ....“ Mér virðist það því koma nægilega skýrt fram í frv., að það er þó ákveðinn aðili, sem um þetta á að fjalla.



Herra forseti. Ég get ekki alveg gengið inn á það með hv. frsm. allshn., að þessi skýring sé einhlít, af því að þessi aðili kemur því aðeins til, að vanræksla verði á framkvæmd hjá þeim, sem skylda hvílir á um að setja upp þessar girðingar. Og ég býst við, að það verði aðeins undantekningar, að lögreglustjóri þurfi þannig að skerast í málin, heldur verði hlutaðeigendur við því, sem í þessum l. verður ákveðið, og setji girðingar kringum hveri og laugar, sem sveitarstjórnir álíta nauðsynlegt að setja girðingar í kringum. Þess vegna álít ég, að réttara sé að setja ákvæði um þetta, sem ég hef greint, og mætti það þá vera sveitarstjórn, sem ákveður bæði um þörfina á að setja upp girðingar þessar og líka, hvernig þær skuli vera úr garði gerðar, til þess að þessum tilgangi, sem í frv. getur, verði náð. Ég veit, að hv. frsm. er enga stund að bera fram brtt. til þess að koma þessu svona fyrir, því að ég álít undir öllum kringumstæðum öruggara að hafa þennan háttinn á.



Það er eitt, sem ég veit ekki, hvort hv. þm. Borgf. hefur gert sér ljóst, og ég vil benda hv. þm. á, að ég hef það eftir manni, sem mun nú um tíma hafa verið mesti dýravinur þessa lands, Jón heitinn Pálsson, að hann vissi ekki dæmi þess, að fé eða skepnur yfirleitt hefðu farið í heita hveri eða laugar. Hvort þefurinn, sem hverinn gefur frá sér, eða eitthvað annað, aðvarar dýrin, veit ég ekki. Styrkleiki girðinganna þarf því ekki að miðast við annað en það, að þær séu nægileg aðvörun fyrir menn. Til þess ætti að nægja einn strengur, nema þar sem börn geta komið nálægt. Þar þurfa strengirnir að vera fleiri. Ég tel því ástæðulaust að miða girðingarnar við það, að skepnur geti ekki komizt undir eða yfir þær. Ég vildi aðeins láta þetta álit mitt koma hér fram, en eins og hv. frsm. n. sagði, er það í höndum lögreglustjóra að ákveða þetta.

Frsm. (Gunnar Thoroddsen) : Ég lít svo á, að lögreglustjóraeftirlitið taki bæði til þess, hvort girðingar eru gerðar kringum hveri og laugar, og einnig til þess, hvort girðingarnar, sem reistar eru, eru nægilega traustar. Hins vegar er það rétt hjá hv. þm. Borgf., að það getur verið hagkvæmara, að sveitarstjórnir kveði einnig á um gerð girðinganna um leið og þær gera skrá yfir hverina. Ég mun því hér með flytja viðbótarbrtt. við þessa brtt., og hef ég ekki getað borið hana undir n. Legg ég til, að á eftir brtt., „Sveitarstjórn skal semja skrá um þá hveri og laugar, sem girða skal, og tilkynna eigendum,“ komi þessi viðbót: Einnig skal hún kveða á um gerð girðinga. - Og er þá komið nálægt hugsunarhætti hv. þm.

Þetta tel ég nægilegt

.

Forseti (BG) : Hv. þd. hefur hlýtt á upplestur brtt. við brtt., sem áður var lesin upp. Ég mun nú leita leyfis hæstv. ríkisstj. og atkv. hv. dm. um þau afbrigði frá þingsköpum, að hin nýja skrifl. brtt. megi koma til umr. og atkvgr.

Frsm. (Sigurður Kristjánsson) : Herra forseti. Þetta mál hefur verið tekið af dagskrá áður, eftir beiðni sjútvn. þessarar d., því að hún hefur, eins og tekið er fram í grg., ákveðið að taka málið fyrir á milli 1. og 2. umr. Nú hefur enn ekki unnizt tími til þess í n., því að það hafa mörg mál orðið síðbúin og komið til n. á síðasta tíma. Hún situr nú á föstum fundum og aukafundum, en hefur ekki unnizt tími til að gera þá athugun, sem fyrir liggur, að hún geri á þessu máli. Nú er ekki von til þess, að n. vinnist heldur tími, til þess fyrir helgina. Þess vegna mælist ég til þess fyrir hönd n., að hæstv. forseti taki þetta mál af dagskrá nú og ekki á dagskrá fyrr en í samráði við nefndina.